PRIJEDLOG

**KLASA: 363-03/23-01/**

**URBROJ: 2176-4-01-23-1**

**Novska, 19. listopada 2023.**

Na temelju članka 98. stavka 1. Zakona o komunalnom gospodarstvu ("Narodne novine", broj 68/18, 110/18 i 32/20) članka 36. Statuta Grada Novska (Službeni vjesnik broj: 8/21) Gradsko vijeće Grada Novske na ….. sjednici održanoj ….. studenog 2023. donijelo je

**O D L U K U**

**o vrijednosti boda komunalne naknade (B)**

**Članak 1.**

Ovom odlukom utvrđuje se vrijednost boda komunalne naknade (B) za utvrđivanje iznosa komunalne naknade na području Grada Novske (u daljnjem tekstu: vrijednost boda).

**Članak 2.**

Vrijednost boda jednaka je godišnjem iznosu komunalne naknade po četvornome metru (m2) korisne površine stambenog prostora u prvoj zoni Grada Novske.

**Članak 3.**

Vrijednost boda komunalne naknade (B) određuje se u visini od 0,60 eura po četvornome metru (m2) godišnje.

**Članak 4.**

Danom početka primjene ove Odluke prestaje važiti Odluka o vrijednosti boda komunalne naknade (B) ("Službeni glasnik“ Grada Novske broj: 64/18.).

**Članak 4.**

Ova odluka objavit će se u "Službenom vjesniku“ Grada Novske, a stupa na snagu 1. siječnja 2024. godine.

**GRAD NOVSKA**

**GRADSKO VIJEĆE**

**Predsjednik**

**Ivica Vulić, v.r.**

**OBRAZLOŽENJE**

PRAVNI TEMELJ:

Pravni temelj za donošenje Odluke o vrijednosti boda komunalne naknade (B) je odredba članka 98. stavka 1. Zakona o komunalnom gospodarstvu (Narodne novine broj 68/18, 110/18, 32/20), dalje: Zakon koja određuje da predstavničko tijelo jedinice lokalne samouprave do kraja studenoga tekuće godine donosi odluku kojom određuje vrijednost boda komunalne naknade (B) koja se primjenjuje od 1. siječnja iduće godine.

Nadalje, odredbom članka 36. Statuta Grada Novske određeno je da je Gradsko vijeće predstavničko tijelo građana i tijelo lokalne samouprave koje donosi odluke i akte u okviru prava i dužnosti Grada Novske, te obavlja i druge poslove u skladu sa Ustavom, Zakonom i ovim Statutom.

PRIKAZ STANJA KOJE SE UREĐUJE AKTOM:

Gradsko vijeće je na 15. sjednici održanoj 29. studenoga 2018. godine donijelo Odluku o vrijednosti boda komunalne naknade (B) (KLASA: 363-03/01-18/14, URBROJ: 2176/04-01-18-1). Odluka je objavljena u „Službenom vjesniku“ broj 64/18.

Člankom 2. predmetne Odluke vrijednost boda komunalne naknade određena je u visini od 3,84 kuna po četvornom metru, a primjenjuje se u izračunu iznosa komunalna naknade od 2018. godine.

Nadalje, sukladno članku 98. stavku 3. Zakona polazište za određivanje vrijednosti boda komunalne naknade (B) je procjena troškova održavanja komunalne infrastrukture iz programa održavanja komunalne infrastrukture uz uzimanje u obzir i drugih predvidivih i raspoloživih izvora financiranja održavanja komunalne infrastrukture. Očekivani prihod Grada Novske po osnovi komunalne naknade u 2023. iznosit će cca 640.000,00 EUR, dok je u Programu održavanja komunalne infrastrukture za 2023. planirani trošak u iznosu od cca 1.000.000,00 EUR. Povećanjem vrijednosti boda komunalne prihod s osnove komunalne naknade iznosio bi 752.941,17 EUR.

Troškovi energenata, troškovi građevinskih radova, materijala  kao i svi ostali troškovi, koji utječu na procjenu troškova održavanja komunalne infrastrukture (nerazvrstanih cesta, javnih prometnih površina na kojima nije dopušten promet motornih vozila, javnih parkirališta, javnih garaža, javnih zelenih površina, građevina i uređaja javne namjene, javne rasvjete, groblja, građevina namijenjenih obavljaju javnog prijevoza) potrebnih za osiguranje obavljanja komunalnih djelatnosti, znatno su se povećali, iz čega proizlazi da ostvareni prihod komunalne naknade u odnosu na procjenu troškova održavanja komunalne infrastrukture, nije dostatan za trajno i kvalitetno održavanje komunalne infrastrukture u stanju funkcionalne ispravnosti sukladno Zakonu.

Nadalje, od 1. siječnja 2023. službena valuta u Republici Hrvatskoj je euro, stoga prijedlog Odluke o vrijednosti boda komunalne naknade sadrži iznos vrijednosti boda komunalne naknade u eurima.

Zbog svega prethodno navedenog predlaže se donošenje predmetne Odluke.

**PROČELNIK**

**Mišo Tušek, dipl. ing. geod.**